
Spoštovani,


obveščamo vas, da sta bili dne 23. 7. 2021 v Uradnem listu RS, št. 121/21 in 122/21 objavljeni naslednji uredbi:
· Uredba o spremembah Uredbe o napredovanju javnih uslužbencev v plačne razrede in 
· Uredba o spremembi in dopolnitvah Uredbe o enotni metodologiji in obrazcih za obračun in izplačilo plač v javnem sektorju.

1.  Uredba o spremembah Uredbe o napredovanju javnih uslužbencev v plačne razrede

Uvodoma izpostavljamo, da je obvestilo v tej točki namenjeno organom državne uprave, upravam lokalnih skupnosti, pravosodnim organom, javnim zavodom in drugim uporabnikom proračuna, za katere velja Uredba o napredovanju javnih uslužbencev v plačne razrede (Uradni list RS, št. 51/08, 91/08, 113/09, 22/19 in 121/21: v nadaljevanju: Uredba). 

Glede na to, da so splošni akti, s katerimi se ureja postopek in način preverjanja izpolnjevanja  pogojev za napredovanje javnih uslužbencev iz tretjega, četrtega in petega odstavka 17. člena Zakona o sistemu plač v javnem sektorju (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17 in 84/18, v nadaljevanju: ZSPJS), torej javnih uslužbencev v drugih državnih organih, v javnih zavodih s področja zdravstvenega zavarovanja, zaposlovanja in zavarovanja za primer brezposelnosti ter pokojninskega in invalidskega zavarovanja, v visokošolskih zavodih in v javnih zavodih s področja raziskovalne in razvojne dejavnosti, po vsebini največkrat zelo podobni ali celo enaki Uredbi, z vsebino določb Uredbe o spremembah Uredbe o napredovanju javnih uslužbencev v plačne razrede seznanjamo tudi ostale naslovnike tega obvestila.

Uredba o spremembah Uredbe o napredovanju javnih uslužbencev v plačne razrede vsebuje nekatere spremembe rokov pri izvedbi postopka preverjanja izpolnjevanja pogojev za napredovanje javnih uslužbencev v plačne razrede. 

Rok za izvedbo postopka preverjanja izpolnjevanja pogojev za napredovanje, ki je določen v prvem stavku prvega odstavka 5. člena Uredbe, se spreminja iz 15. marca na 15. november. Postopek preverjanja izpolnjevanja pogojev se tako izvede vsako leto do 15. novembra. 

Sam rok za izvedbo postopka ocenjevanja delovne uspešnosti javnega uslužbenca, ki je določen v drugem odstavku 4. člena Uredbe, ostaja enak, kot ga določa do sedaj veljavna ureditev, in sicer se javne uslužbence oceni vsako leto najkasneje do 15. marca.
[bookmark: _Hlk72757449]
Upoštevaje, da se rok za izvedbo postopka preverjanja izpolnjevanja pogojev spreminja na 15. november, je zaradi te spremembe spremenjen tudi rok za izdajo obvestila in pisnega predloga aneksa, in sicer se morata obvestilo in pisni predlog aneksa javnemu uslužbencu izročiti najkasneje do 30. novembra (sprememba tretjega odstavka 7. člena Uredbe).

Zakon o spremembi in dopolnitvah Zakona o sistemu plač v javnem sektorju – ZSPJS-V (Uradni list RS, št. 84/18) je določil zamik pravice do izplačila plače iz naslova napredovanj v plačne razrede in nazive za vse javne uslužbence in funkcionarje tako, da pravico do plače v skladu z višjim plačnim razredom, pridobljenim nazivom oziroma višjim nazivom, pridobijo s 1. decembrom v letu, ko izpolnijo pogoje za napredovanje. Enak zamik izplačila plače določa tudi prvi odstavek 8. člena Uredbe, hkrati pa določa tudi datum napredovanja tako, da javni uslužbenec napreduje in pridobi pravico do plače na osnovi plačnega razreda, pridobljenega z napredovanjem, s 1. decembrom v letu, ko izpolni pogoje za napredovanje v višji plačni razred. 

Glede na to, da so bili postopki preverjanja izpolnjevanja pogojev za napredovanje javnih uslužbencev v letu 2021 že izvedeni, se v položaj javnih uslužbencev, ki so napredovali v višji plačni razred s 1. aprilom 2021 na podlagi Uredbe o napredovanju javnih uslužbencev v plačne razrede (Uradni list RS, št. 51/08, 91/08, 113/09 in 22/19) s spremembami Uredbe, ne posega.  

Skladno s prehodno ureditvijo pa se za javne uslužbence, ki jim je napredovalno obdobje pričelo teči v letu 2018 od vključno 2. aprila 2018 do vključno 1. decembra 2018, postopki preverjanja izpolnjevanja pogojev za napredovanje v letu 2021 izvedejo ponovno tako, da se upoštevajo spremenjeni 5., 7. in 8. člen Uredbe. Navedeno pomeni, da se pogoj izpolnjevanja napredovalnega obdobja ponovno preverja glede na nov rok določen za postopek preverjanja izpolnjevanja pogojev (do 15. novembra) ter glede na nov datum napredovanja (1. december v letu, ko javni uslužbenec izpolni pogoje za napredovanje v višji plačni razred). Pri tem se upošteva, da so bili javni uslužbenci z oceno delovne uspešnosti za leto 2020 že seznanjeni, zato se veljavne ocene delovne uspešnosti upošteva in se jih ne spreminja, prav tako se javnih uslužbencev ne ocenjuje ponovno.

[bookmark: _Hlk74135663]Navedeno pomeni, da bodo lahko v letu 2021 v višji plačni razred napredovali tudi tisti javni uslužbenci, ki sicer pogoja napredovalnega obdobja do vključno 1. aprila 2021 niso izpolnili. Po novi ureditvi, na podlagi katere se bo preverjanje izpolnjevanja pogojev izvedlo najkasneje do 15. novembra, pa ga lahko bodo. Skladno z do sedaj veljavno ureditvijo, so namreč v višji plačni razred s 1. aprilom napredovali vsi javni uslužbenci, ki so do vključno 1. aprila izpolnili pogoje za napredovanje v višji plačni razred, torej tudi pogoj glede napredovalnega obdobja poleg potrebnih ocen delovne uspešnosti. Na podlagi nove ureditve pa se bo v napredovalno obdobje za napredovanje v višji plačni razred v letu, ko se preverja izpolnjevanje pogojev za napredovanje, upoštevalo tudi časovno obdobje od vključno 2. aprila do vključno 1. decembra.

Uredba začne veljati petnajsti dan po objavi v Uradnem listu Republike Slovenije, torej 7. avgusta 2021.


2. Uredba o spremembi in dopolnitvah Uredbe o enotni metodologiji in obrazcih za obračun in izplačilo plač v javnem sektorju

Uredba o enotni metodologiji in obrazcih za obračun in izplačilo plač v javnem sektorju (Uradni list RS, št. 14/09, 23/09, 48/09, 113/09, 25/10, 67/10, 105/10, 45/12, 24/13, 51/13, 12/14, 24/14, 52/14, 59/14, 24/15, 3/16, 70/16, 14/17, 68/17, 6/19, 51/19, 59/19, 78/19, 157/20, 191/20, 13/21, 101/21 in 122/21: v nadaljnjem besedilu: Uredba) se je uskladila z Zakonom o nujnih ukrepih na področju zdravstva (Uradni list RS, št. 112/21: v nadaljnjem besedilu: ZNUPZ), ki je določil tri nove dodatke. Za namen izplačila novih dodatkov se v Uredbi določajo nove šifre izplačila:

a) Dodatek za delo v rizičnih razmerah direktorjem, ki opravljajo delo v dejavnosti vzgoje in izobraževanja, visokega šolstva in v raziskovalni dejavnosti in ravnateljem vrtcev in šol in zavodov za vzgojo in izobraževanje otrok in mladostnikov, ustanovljenih za delo z otroki s čustvenimi in vedenjskimi motnjami 

ZNUPZ v 18. členu določa, da ne glede na četrti odstavek 23. člena Zakona o sistemu plač v javnem sektorju (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17 in 84/18: v nadaljnjem besedilu: ZSPJS) direktorjem v javnem sektorju, kot jih določa Uredba o plačah direktorjev v javnem sektorju (Uradni list RS, št. 68/17, 4/18 in 30/18), ki opravljajo delo v dejavnosti vzgoje in izobraževanja, visokega šolstva in v raziskovalni dejavnosti, pripada mesečni dodatek za delo v rizičnih razmerah v višini 400 evrov, prav tako enak mesečni znesek pripada ravnateljem vrtcev in šol, ki so v drugem valu epidemije COVID-19 izvajali nujno varstvo otrok in učencev in ravnateljem zavodov za vzgojo in izobraževanje otrok in mladostnikov, ustanovljenih za delo z otroki s čustvenimi in vedenjskimi motnjami.

Direktorji in ravnatelji, ki prejemajo dodatek za delo v rizičnih razmerah (šifra izplačila C226) iz 125. člena Zakona o interventnih ukrepih za omilitev posledic drugega vala epidemije COVID-19 (Uradni list RS, št. 175/20, 203/20 – ZIUPOPDVE, 15/21 – ZDUOP, 51/21 – ZZVZZ-O in 57/21 – odl. US), niso upravičeni do dodatka iz prvega odstavka 18. člena ZNUPZ.

Ne glede na določbe zakonov in kolektivnih pogodb, ki urejajo osnovo za nadomestilo plače za čas odsotnosti z dela, se dodatek ne všteva v osnovo za nadomestilo plače za čas odsotnosti z dela. 

Sredstva za financiranje dodatka se zagotovijo v proračunu Republike Slovenije. Zahtevki za izplačilo sredstev se vložijo pri ministrstvu, pristojnem za izobraževanje. Način izstavitve zahtevkov in roke izplačil določi minister, pristojen za izobraževanje. Zahtevki za izplačilo sredstev za obdobje od 19. oktobra 2020 do 15. junija 2021 se vložijo najpozneje do 31. julija 2021. Dodatek direktorjem in ravnateljem pripada za obdobje od 19. oktobra 2020 do 15. junija 2021 in se izplača najpozneje do 31. avgusta 2021. 

V Uredbi o enotni metodologiji in obrazcih za obračun in izplačilo plač v javnem sektorju se za namen izplačila dodatka določa nova šifra izplačila C087.

b) Dodatek za izbiro specializacije iz družinske medicine 

ZNUPZ v 24. členu določa, da so zdravniki, ki jim je bila odobrena specializacija iz družinske medicine na podlagi nacionalnega razpisa ali na podlagi razpisa za izvajalca v letih 2021 in 2022, upravičeni do dodatka za izbiro specializacije iz družinske medicine v višini 20 odstotkov urne postavke osnovne plače specializanta. 

Sredstva za financiranje dodatka se zagotovijo v proračunu Republike Slovenije. Zahtevki za izplačilo sredstev, ki vključujejo podatek o številu zaposlenih in številu opravljenih ur, se vložijo pri ministrstvu, pristojnem za zdravje. Način izstavitve zahtevkov in roke izplačil določi minister, pristojen za zdravje. 

Ukrep velja od prvega dne koledarskega meseca, ki sledi mesecu, v katerem so bili zdravniki iz prvega odstavka tega člena izbrani na nacionalnem razpisu oziroma na razpisu pri izvajalcu, do zaključka specializacije.

V Uredbi o enotni metodologiji in obrazcih za obračun in izplačilo plač v javnem sektorju se za namen izplačila dodatka določa nova šifra izplačila C088. Dodatek se všteva v osnovo za nadomestilo plače.

c) Dodatek za nevarnost in posebne obremenitve v času epidemije COVID-19 funkcionarjem plačne podskupine A5 iz Priloge 3 ZSPJS, županom in podžupanom, ki funkcijo opravljajo nepoklicno, direktorjem občinskih uprav in načelnikom upravnih enot

Skladno s 42. členom ZNUPZ funkcionarjem plačne podskupine A5, kot jih določa Priloga 3 ZSPJS ter županom in podžupanom, ki funkcijo opravljajo nepoklicno, v času razglašene epidemije COVID-19 pripada dodatek za nevarnost in posebne obremenitve v višini 200 eurov mesečno. Če funkcije ne opravljajo ves koledarski mesec oziroma če epidemija COVID-19 ni razglašena za ves koledarski mesec, so upravičeni do sorazmernega dela dodatka, glede na število dni opravljanja funkcije v posameznem koledarskem mesecu in glede na število dni razglašene epidemije COVID-19 v posameznem koledarskem mesecu. 

Dodatek v isti višini in pod enakimi pogoji pripada tudi direktorjem občinskih uprav in načelnikom upravnih enot.

Ne glede na določbe zakonov, ki urejajo osnovo za nadomestilo plače za čas odsotnosti z dela, se dodatek ne všteva v osnovo za nadomestilo plače za čas odsotnosti z dela.

Sredstva za financiranje dodatka se zagotovijo v proračunu Republike Slovenije. Zahtevki za izplačilo sredstev se vložijo pri ministrstvu, pristojnem za finance. Način izstavitve zahtevkov in roke izplačil določi minister, pristojen za finance. Zahtevki za izplačilo sredstev za obdobje od 19. oktobra 2020 do 15. junija 2021 se vložijo najpozneje do 31. julija 2021.

Dodatek funkcionarjem plačne podskupine A5 in županom ter podžupanom, ki funkcijo opravljajo nepoklicno, direktorjem občinskih uprav in načelnikom upravnih enot pripada za obdobje od 19. oktobra 2020 do 15. junija 2021 in se izplača najpozneje do 31. avgusta 2021.

V Uredbi o enotni metodologiji in obrazcih za obračun in izplačilo plač v javnem sektorju se za namen izplačila dodatka določa nova šifra izplačila C089.

V zvezi z delovno uspešnostjo iz naslova nacionalnega razpisa z obstoječo šifro izplačila D028 je ZNUPZ v sedmem in osmem odstavku 39. člena določil, da so ne glede na določbe zakona, ki ureja sistem plač v javnem sektorju, zaposleni v javnih zdravstvenih zavodih, ki so vključeni v izvajanje storitev iz nacionalnega razpisa, lahko upravičeni do delovne uspešnosti iz naslova nacionalnega razpisa, največ v višini 50 odstotkov osnovne plače, če to omogočajo sredstva, prejeta iz nacionalnega razpisa. Direktor ali oseba, ki pri delodajalcu izvršuje pravice in dolžnosti delodajalca, sprejme sklep o izplačilu in višini delovne uspešnosti iz naslova nacionalnega razpisa za posameznega zaposlenega. 

Ne glede na določbe zakonov in kolektivnih pogodb, ki urejajo osnovo za nadomestilo plače za čas odsotnosti z dela, se del plače iz naslova delovne uspešnosti ne všteva v osnovo za nadomestilo plače za čas odsotnosti z dela.

Skladno s 46. členom ZNUPZ z dnem uveljavitve zakona prenehajo veljati 34., 35. in 36. člen Zakona o začasnih ukrepih za omilitev in odpravo posledic COVID-19 (Uradni list RS, št. 152/20, 175/20 – ZIUOPDVE in 82/21 – ZNB-C), ki je do sedaj urejal tovrstno delovno uspešnost, zato se v okviru šifre izplačila D028 (delovna uspešnost iz naslova nacionalnega razpisa) kot pravna podlaga za izplačilo delovne uspešnosti določa sedmi odstavek 39. člena ZNUPZ. 


Ministrstva prosimo, da s tem obvestilom seznanite proračunske uporabnike iz vaše pristojnosti.


Prijazen pozdrav,

                                                                                      Boštjan Koritnik
                                                                                            minister

Poslano: 
· naslovnikom po elektronski pošti

